MINISTAR unutarnjih poslova Davor Božinović i ravnatelj Isusovačke službe za izbjeglice (JRS) Tvrtko Barun potpisali su Sporazum o suradnji na području integracije preseljenih osoba iz Turske, čime Hrvatska po ministrovim riječima potvrđuje da je otvorena zemlja i da je spremna prihvatiti određen broj osoba koje ispunjavaju uvjete za odobravanje međunarodne zaštite.

Božinović kaže da Hrvatska prihvaća ljude kojima je potrebna međunarodna pomoć

Hrvatska time potvrđuje kontinuitet politike prihvata ljudi kojima je potrebna međunarodna pomoć kao i da se u stanju poistovjetiti s problemima ljudi koji nemaju mogućnost sigurnog života u svojim državama, ali da postupak vodi racionalno na održiv način, rekao je Božinović nakon potpisivanja sporazuma u sjedištu MUP-a.

Podsjetio je da je vlada 2015. donijela odluku o integraciji 150 izbjeglica, ali da je u odluku provela nova vlada 2017. vlada je te godine u listopadu, dodao je ministar, donijela odluku o dodatnih 100 izbjeglica i na njih se odnosi ugovor s obzirom na to da su prve 152 izbjeglice iz Sirije uspješno integrirane.

To je dio na koji se Hrvatska obvezala, a kad je riječ o premještaju izbjeglica iz Italije već je iskazala puno veću spremnost nego što je bila spremnost ljudi da dođu u Hrvatsku s obzirom na to da ih je u Hrvatsku integrirano tek 82. Napominjući kako je u procesu integracija potrebna suradnja između više institucija, ministar je rekao da u dosadašnjem procesu integracije nije bilo nikakvih problema u lokalnim zajednicama.

"Interes nam je da ti ljudi počnu živjeti normalnim životom, da djeca idu u školu, a da roditelji rade", kazao je Božinović, dodavši da Hrvatska, iako tranzitna zemlja, želi dati svoj obol jednom međunarodno prihvatljivom načinu rješavanja pitanja izbjeglica.

No, Hrvatska, dodao je ministar, ne može podnijeti ni primiti na sebe teret neuspjeha migracijske politike na globalnom planu čemu svjedočimo od početka stoljeća.

Preseljenje izbjeglica je po Božinovićevim riječima s jedne strane izraz međunarodne solidarnosti i podjela odgovornosti s državama koje su se našle pod najvećim pritiskom izbjeglica, ali i alat upravljanje migracijama kako bi se spriječilo krijumčarenje ljudi.

Tekst se nastavlja ispod oglasa

MUP će surađivati s Isusovačkom službom za izbjeglice

"Hrvatska time potvrđuje svoju politiku predstavljenu puno puta hrvatskoj i međunarodnoj javnosti da je Hrvatska otvorena zemlja, ali i da će štiti svoje granice. Kao pomoć za aktivnosti integriranja koje će voditi Isusovačka služba za izbjeglice, Hrvatska će biti u stanju povući oko 430 tisuća eura, rekao je ministar.

Ravnatelj Isusovačke službe za jugoistočnu Europu pater Tvrtko Barun rekao je da su sretni i ponosni što svoje znanje i iskustvo mogu staviti na raspolaganje Hrvatskoj, MUP-u i nevladinom sektoru kako bi pomogli oko integracije stotinjak izbjeglica koji će doći iz Turske u Hrvatsku.

Program integracije sastoji se od učenja hrvatskog jezika do konačnog cilja za dugoročnu integraciju, odnosno zapošljavanja.

To je, kazao je Barun, korak koji će izbjeglicama omogućiti da se kvalitetnije integriraju u društvo, dobiju sredstva za svakodnevni život i doprinosu društvu u kojem su našli sigurnost i zaštitu.

Osobe koje na takav način dolaze u Hrvatsku, za razliku od onih koji dolaze na neregularne načine, znaju da će im Hrvatska biti zemlja budućnosti i čim stignu započinje proces integracije s intenzivnim tečajem hrvatskog jezika. Djeca su jako brzo uključena u nastavu i već za dva tri mjeseca kvalitetno govore jezik, pomažući roditeljima da se prije integriraju, rekao je Barun.

Barun je kazao i da pronalazak posla neće predstavljati problem jer ima puno poslodavaca zainteresiranih za suradnju.